אסף שריג

אסף שריג (נולד ב-29 בינואר 1968) הוא זמר, מלחין, גיטריסט ומפיק מוזיקלי, ממקימי להקת איפה הילד?.

 ביוגרפיה 
שריג הוא בנם של המשורר והמלחין יוסף שריג ושל שרה רגב. הוא נכדם של נחום שריג, מפקדה הראשון של חטיבת הנגב, ושל סופרת הילדים תקוה שריג, בתם של יוסף ולאה זליגר. דודו היה רן שריג, שהיה סגן מפקד אוגדה 90.

שריג נולד בקיבוץ בית השיטה, הוריו התגרשו כאשר היה בן שנתיים, ואביו התחתן בשנית. לאסף אח אחד נוסף. עם הגירושים עברו אסף ואימו לקיבוץ גבעת ברנר - מקום הולדתה של אימו, שם הוא מתגורר גם כיום. כשהיה כבן חמש נהרג אביו במלחמת יום הכיפורים.

 קריירה 
 איפה הילד 

בשנת 1984 בגיל 16, בעודו בתיכון, הקים שריג יחד עם חמי רודנר את להקת איפה הילד. רותי, אחותו של רודנר - איתה למד שריג באותה כיתה - הכירה ביניהם. בשנת 1990 עבר לתל אביב והצטרף לחמי רודנר. השניים צרפו אליהם את אופיר בר עמי מקיבוץ חניתה והמתופף החיפאי אסף "בובי" מרוז. עם איפה הילד? הוציא 4 אלבומים. הלהקה הופיעה ברחבי הארץ וזכתה להצלחה רבה. שריג שר חלק ניכר משירי הלהקה - למרות שרודנר נחשב לסולן - והיה מעורב בכתיבת ובהלחנת רוב להיטיה.

בשנת 1993 יצא אלבום הבכורה של הלהקה, "זמן סוכר", בהפקתו של יובל שפריר. האלבום זכה להצלחה רבה ולהיטים ממנו הושמעו ברדיו והוקרנו בתוכניות טלוויזיה. באותה שנה הגיע התקליט למעמד של אלבום פלטינה.

האלבום השני של הלהקה, "שדים", יצא בשנת 1994 - גם הוא בהפקתו של יובל שפריר. כדי לא ליצור את הרושם שרודנר הוא מרכז הלהקה וכל שאר החברים פחות חשובים הודגשה באלבום מעורבותם של הנגנים האחרים בלהקה. מעורבותו של אסף שריג בכתיבה ובהלחנה גדלה מאוד (הוא הלחין שבעה שירים, ביניהם הלהיטים "לבן בחלום שחור", "השדים הירוקים" ו"מישהו שומע אותי"), וגם אופיר בר-עמי כתב והלחין שני שירים (ביניהם "אהובה הקטנה"). האלבום "שדים" זכה להצלחה גדולה יותר אף מזו של "זמן סוכר".

ב-1995 יצא אלבומה השלישי של הלהקה -  "מסעותי עם עצמי". האלבום, בהפקתו המוזיקלית של יובל בנאי, נכשל במכירות. החוזה של הלהקה עם חברת הליקון - שכלל שלושה אלבומים - הסתיים, והחוזה לא הוארך. בעקבות כישלון האלבום התפרקה הלהקה.

בשנת 1995 נסע שריג ללונדון על מנת להקליט שירים באנגלית, אך שב לארץ שנה לאחר מכן.

ב-1996 חזרה הלהקה לפעילות, ביוזמתו של רודנר, כשאלבום הסולו הראשון המתוכנן שלו הפך לאלבום של איפה הילד. הלהקה הקליטה את האלבום (שנקרא "איפה הילד?") עם גיטריסט חדש, שיף (שפריר) ערד, ועם שריג שחזר מחוץ לארץ. בהפקה המוזיקלית של האלבום, השתתפו איפה הילד ושי להב, שגם ניגן בהקלטות בקלידים שונים. האלבום הוקדש לזכרו של יצחק רבין.

הלהקה התפרקה רשמית בשנת 1999. מופע איחוד נערך בשנת 2001. בשנת 2008 חידשו חברי "איפה הילד?" את פעילות הלהקה, ובשנת 2012 יצא אלבומם "בני המאה ה-20". מאז שנת 2016 מופיעה הלהקה ברחבי הארץ. במרץ 2017 הוציאו חברי "איפה הילד?" את אלבומם החמישי "מתוק בחשיכה", בהפקתו המוזיקלית של עופר מאירי.

 ווקי טוקיז 
במקביל ל"איפה הילד" מופיע שריג עם "ווקי טוקיז" - להקה משלו שהוציאה מספר אלבומים. שריג הוא מרכזה של להקה זו, וחבריה התחלפו לאורך השנים. שריג הוציא עם הלהקה  מספר אלבומים באנגלית, וב-2023 הוציא את האלבום קוצים וקיקיון בעברית.

 הפקה מוזיקלית 
בשנת 1995 הפיק מוזיקלית את אלבום הבכורה של להקת אלג'יר "נאמנות ותשוקה".

בשנת 2003 הפיק את אלבומו הראשון של יובל גורביץ'.

 שירים לזכר אביו 
שריג הלחין את השיר "כנפיים, אינך שומע" שכתב אביו, יוסף שריג. השיר נכלל באלבום "זמן סוכר".

ב-2013 הלחין וביצע את השיר "מותי בא לי לפתע", שכתב אביו חצי שנה לפני מותו.

 סרט 
בשנת 2022 השתתף בסרט התיעודי "עצבני ומהיר: הסיפור של פאסט מיוזיק והפטיפון" של עמית איצקר.

 חיים אישיים 
כיום מתגורר שריג בקיבוץ גבעת ברנר, הוא גרוש ואב לילד.

ב-2023 חתם על עצומת האמנים נגד ממשלת ישראל ה-37 והפגיעה בדמוקרטיה.

 דיסקוגרפיה 
 עם איפה ילד 
 זמן סוכר (1993)
 שדים (1994)
 מסעותי עם עצמי (1995)
 איפה הילד? (1996)
 מישהו שומע אותי (1998) - אלבום אוסף
 בני המאה ה-20 (2012)
 מתוק בחשיכה (2017)

 סולו 
 (Cortex (1997 - פרויקט אינסטרומנטלי ראשוני בעזרתו של ליאור מזרחי
 (Abuser Friendly (2001
(2004) - The Stupid Years
 (2009) Fat Elvis
 קוצים וקיקיון (2023) - אלבום ראשון בעברית, עם הווקי טוקיז. בשנת 2020 הוציא את השיר "קוצים וקיקיון" שהופיע מאוחר יותר באלבום.

 קישורים חיצוניים 

אסף שריג ב-qube




 הערות שוליים 

קטגוריה:זמרים ישראלים
קטגוריה:גיטריסטים ישראלים
קטגוריה:מלחינים ישראלים
קטגוריה:מפיקים מוזיקליים ישראלים
קטגוריה:חברי להקת איפה הילד?
קטגוריה:בוגרי תיכון אזורי ע"ש ברנר בגבעת ברנר
קטגוריה:יתומי צה"ל
קטגוריה:אנשי הקיבוץ: אמנים
קטגוריה:בית השיטה: אישים
קטגוריה:גבעת ברנר: אישים
קטגוריה:ישראלים שנולדו ב-1968